## Rješenje Agencije za zaštitu tržišnog natjecanja, klasa: UP/I-030-02/2006-02/16 od 23. ožujka 2006.

### NN 42/2006 (18.4.2006.), Rješenje Agencije za zaštitu tržišnog natjecanja, klasa: UP/I-030-02/2006-02/16 od 23. ožujka 2006.

# AGENCIJA ZA ZAŠTITU TRŽIŠNOG NATJECANJA

1007

Agencija
za zaštitu tržišnog natjecanja, na temelju članka 26. stavaka 1. i 2. i članka
57. točka 4. Zakona o zaštiti tržišnog natjecanja (»Narodne novine«, broj
122/03), u upravnom postupku ocjene koncentracije poduzetnika Glaxo Group Limited,
sa sjedištem u Engleskoj, i poduzetnika Pliva – Istraživački Institut d.o.o. za
istraživanje i razvoj, sa sjedištem u Zagrebu, Prilaz Baruna Filipovića 29, temeljem
prijave namjere koncentracije koju je podnio poduzetnik Glaxo
Group Limited, zastupan po
punomoćniku M. M., odvjetniku, sa sjedištem u Z., temeljem odluke Vijeća za
zaštitu tržišnog natjecanja donesene na 57. sjednici, održanoj 16. ožujka
2006., donosi

## RJEŠENJE

I.
Ocjenjuje se dopuštenom koncentracija poduzetnika Glaxo
Group Limited, sa sjedištem
u Engleskoj, i poduzetnika Pliva – Istraživački Institut d.o.o. za istraživanje
i razvoj, sa sjedištem u Zagrebu, Prilaz Baruna Filipovića 29.

II.
Utvrđuje se da je poduzetnik Glaxo Group Limited, obveznik uplate
upravne pristojbe, uplatio u korist Državnog proračuna uprav­ne pristojbe u
iznosu od 20.000,00 kn.

III.
Ovo rješenje bit će objavljeno u »Narodnim novinama«.

```
Obrazloženje
```

I.
Agencija za zaštitu tržišnog natjecanja (dalje: Agencija) zaprimila je 21.
veljače 2006. godine prijavu namjere provedbe koncentracije poduzetnika Glaxo Group Limited,
sa sjedištem u Engleskoj i poduzetnika Pliva – Istraživački Institut d.o.o. za
istraživanje i razvoj, sa sjedištem u Zagrebu, Prilaz Baruna Filipovića 29
(dalje: Pliva – Istraživački institut d.o.o.). Prijavu namjere koncentracije
podnio je poduzetnik Glaxo Group
Limited (stjecatelj), kojeg zastupa punomoćnik M. M.,
odvjetnik, sa sjedištem u Z., u skladu s člankom 22. stavkom 1. Zakona o
zaštiti tržišnog natjecanja (»Narodne novine«, broj 122/03; dalje ZZTN) i s
člankom 3. stavkom 2. Uredbe o načinu prijave i kriterijima za ocjenu
koncentracija poduzetnika (»Narodne novine«, broj 51/04; dalje: Uredba o koncentracijama),

Prijava
je podnesena u obliku propisanom člankom 45. ZZTN i Uredbom o koncentracijama,
u roku propisanom člankom 22. stavkom 2. ZZTN.

Budući
da je dostavljena prijava namjere koncentracije poduzetnika bila potpuna u
smislu članka 11. i članka 13. Uredbe o koncentracijama, Agencija je 1. ožujka
2006., poduzetniku Glaxo Group
Limited izdala potvrdu o potpunosti prijave namjere
provedbe predmetne koncentracije, klasa: UP/I 030-02/2006-02/16, urbroj: 580-02-05-30-02, u obliku propisanom člankom 18.
Uredbe o koncentracijama.

Pravni
temelj koncentracije

Pravni
temelj koncentracije predstavlja Ugovor o prodaji poslov­nog udjela, sklopljen 13. veljače 2006. godine između
poduzetnika Glaxo Group Limited i Pliva – Hrvatska d.o.o.

*Slika
1.*: VLASNIČKA STRUKTURA PODUZETNIKA PLIVA – ISTRAŽIVAČKI INSTITUT d.o.o. PRIJE
KONCENTRACIJE

 ![](dodatni/145600.gif)

Izvor:
Prijava namjere koncentracije od 21. veljače 2006.
Obrada: Agencija za zaštitu
tržišnog natjecanja.

*Slika
2.:* VLASNIČKA STRUKTURA PODUZETNIKA PLIVA – ISTRAŽIVAČKI INSTITUT d.o.o. NAKON
KONCENTRACIJE

 ![](dodatni/145601.gif)

Izvor:
Prijava namjere koncentracije od 21. veljače 2006.

Obrada: Agencija za zaštitu
tržišnog natjecanja.

Pravni
oblik koncentracije

Pravni
oblik koncentracije je stjecanje kontrole ili prevladavajućeg utjecaja
poduzetnika Glaxo Group Limited nad poduzetnikom Pliva – Istraživački institut
d.o.o. i to stjecanjem 100 posto udjela u temeljnom kapitalu poduzetnika Pliva
– Istraživački institut d.o.o.

Sudionici
koncentracije

•
**Glaxo** **Group Limited**

Glaxo Group Limited je poduzetnik sa sjedištem u Velikoj Britaniji, te
je član GlaxoSmithKline Grupe. Registriran je za
obavljanje djelatnosti financiranja i poticanja istraživanja i razvoja,
stjecanja intelektualnog vlasništva i davanja licenci za prava drugim članicama
grupacije u području farmaceutike i zdravstvene skrbi. Osim toga, predmet
poslovanja mu je i upravljanje holding društvima, odnosno držanje dionica i
udjela u ovisnim i povezanim društvima.

Poduzetnik
Glaxo Group Limited u 2005. godini nije obavljao djelatnosti na
području Republike Hrvatske.

GlaxoSmithKline Grupa bila je prisutna
na teritoriju RH, osim izravnom prodajom roba i usluga, i putem poduzetnika GlaxoSmithKline d.o.o. za trgovinu i usluge, sa sjedištem u
Zagrebu, čiji je osnivač poduzetnik Wellcome Limited, sa sjedištem u Engleskoj, također član GlaxoSmithKline Grupe.

*Slika
3*.: STRUKTURA GLAXOSMITHKLINE GRUPE

 ![](dodatni/145602.gif)

\*Svi
poduzetnici prikazani slikom 1. imaju sjedište u Velikoj Britaniji, osim GlaxoSmithKline d.o.o., sa sjedištem u Zagrebu.

Izvor:
Prijava namjere koncentracije od 21. veljače 2006.

Obrada:
Agencija za zaštitu tržišnog natjecanja.

Poduzetnik
GlaxoSmithKline d.o.o. osnovan je radi podnošenja
prijava za registraciju farmaceutskih i potrošačkih proizvodaGlaxoSmithKline
Grupe.

Prodaja
i plasman na tržište farmaceutskih proizvoda GlaxoSmithKlline
Grupe obavlja se putem poduzetnika GlaxoSmithKline Export Ltd, a prodaja i plasman
potrošačkih proizvoda putem poduzetnika SmithKline Beecham Marketing and Technical Services Ltd. Osim toga, navedeni
poduzetnici putem predstavništva u RH obavljaju poslove istraživanja tržišta,
te promidžbene i informativne poslove.

•
**Pliva – Istraživački institut d.o.o.**

Pliva
– Istraživački institut d.o.o. poduzetnik je upisan u Trgovačkom sudu u Zagrebu
pod matičnim brojem MBS: 080471508. Osnovan je u rujnu 2003. godine od strane
poduzetnika Pliva-farmaceutska industrija d.d., Zagreb. U srpnju 2004. godine,
u postupku odvajanja s preuzimanjem, s poduzetnika Pliva – Istraživački
institut d.o.o. prenesen je dio poslovanja i imovine, koji se odnose na
generičko istraživanje i razvoj, na poduzetnika Pliva – Istraživanje i razvoj
d.o.o. U studenome 2005. godine, Pliva d.d. prenijela je svoj 100 postotni
udjel u temeljnom kapitalu poduzetnika Pliva – Istraživački institut d.o.o. na
poduzetnika Pliva Hrvatska d.o.o., Zagreb.

Poduzetnik
Pliva – Istraživački institut d.o.o. registriran je, između ostalog, za
obavljanje djelatnosti istraživanja i eksperimentalnog razvoja u prirodnim,
tehničkim i tehnološkim znanostima, tehničkog ispitivanja i analize,
znanstvena, razvojna istraživanja, znanstveno istraživačke djelatnosti u
području kemijskog inženjerstva, biotehnologije i kemije i dr.

Do
osnivanja poduzetnika Pliva – Istraživački institut d.o.o. u rujnu 2003.
godine, poduzetnik Pliva d.d., u svome je sastavu imao zasebnu organizacijsku
jedinicu pod nazivom »Istraživanje i razvoj«. Sredinom 2004. godine, odvajanjem
i preuzimanjem od strane poduzetnika Pliva – Istraživanje i razvoj d.o.o.,
također poduzetnika povezanog s poduzetnikom Pliva d.d., poslovanje Pliva –
Istraživačkog instituta d.o.o., odnosno njegove djelatnosti nisu se bitno
promijenile u odnosu na ranije poslovanje organizacijske jedinice »Istraživanje
i razvoj«. I dalje obavlja djelatnost istraživanja i razvoja za posebne namjene
Pliva grupe.

Poduzetnik
Pliva – Istraživački institut d.o.o. nositelj je programa i projekata
(patenata) pretežito iz područja inovativnih proizvoda i prava intelektualnog
vlasništva kojima se takvi proizvodi zaštićuju. Glavna djelatnost poduzetnika
je daljnje istraživanje i razvoj tih projekata.

\*1Temeljem
navedenog ugovora poduzetnik Pliva Hrvatska d.o.o. stječe određena licencna prava vezana uz buduće proizvode, koja se
povećavaju svakom narednom godinom financiranja, dok poduzetnik Pliva –
Istraživački institut d.o.o. zadržava prava intelektualnog vlasništva kojima
raspolaže te koja će eventualno steći razvojem novih proizvoda za vrijeme
trajanja ugovora.

Predmet
poslovanja poduzetnika Pliva – Istraživački institut d.o.o. je istraživanje i
razvoj u području novih kemijskih entiteta. Navedeni poduzetnik je nositelj
projekata u kojem se nalaze projekti u fazi istraživanja, pretkliničkoj
fazi testiranja, kliničkoj fazi testiranja\*. Općenito, samo projekti u
kliničkoj fazi III. mogu se promatrati kao potencijalni budući proizvodi.

Niže
navedena Tablica 1. prikazuje strukturu ukupnih godišnjih prihoda poduzetnika
Pliva – Istraživački institut d.o.o. ostvarenih u 2005. godini.

Ukupni
godišnji prihod iznosio je \* kn, no od navedenog iznosa, \* kn, odnosno \* posto
ukupnih prihoda, je prihod ostvaren financiranjem od strane poduzetnika Pliva
Hrvatska d.o.o. Ostatak od \* posto, prihodi od trećih, odnosi se na prodaju
opreme, naplatu štete temeljem osiguranja, količinske i cjenovne rabate od
dobavljača i sl.

*Tablica 1*.: STRUKTURA
PRIHODA PODUZETNIKA PLIVA – ISTRAŽIVAČKI INSTITUT d.o.o. U 2005. GODINI

|  |  |  |
| --- | --- | --- |
| Izvor | Prihod (u kn) | Udio (u %) |
| Pliva Hrvatska d.o.o. | (………\*2) | 90-95 |
| ostala Pliva Grupa | (………\*) | 5-10 |
| Prihodi od trećih | (………\*) | <5 |
| Ukupno | Više od 100.000.000,00 | 100,00 |

Izvor:
Prijava namjere koncentracije od 21. veljače 2006.

Obrada:
Agencija za zaštitu tržišnog natjecanja.

Mjerodavno tržište

Stručna
služba je sukladno članku 7. ZZTN i člancima 4., 5. i 6. Uredbe o načinu
utvrđivanja mjerodavnog tržišta (»Narodne novine«, broj 51/04) utvrdila
mjerodavno tržište:

–
zemljopisna dimenzija mjerodavnog tržišta utvrđena je kao teritorij Republike
Hrvatske

–
proizvodna dimenzija mjerodavnog tržišta utvrđena je kao tržište istraživanja i
razvoja u području novih kemijskih entiteta.

Budući
da tržište istraživanja i razvoja u području novih kemijskih entiteta
karakterizira upravo istraživanje i razvoj potencijalnih proizvoda, a prodaja
gotovih proizvoda obavlja se na povezanom, silaznom tržištu, odnosno tržištu
koje je na višem, sljedećem stupnju proizvodnog ili distribucijskog lanca, pri
ekonomskoj analizi uzeto je u obzir i silazno tržište. U predmetnom slučaju
radi se o tržištu prodaje farmaceutskih i potrošačkih proizvoda.

\_\_\_\_\_\_

1\* Ispušteno kao poslovna
tajna, u smislu članka 51. stavak 1. točka 3. ZZTN

2\* Ispušteno kao poslovna
tajna, u smislu članka 51. stavak 1. točka 3. ZZTN

•
*Mjerodavno tržište istraživanja i razvoja
u području novih kemijskih entiteta na teritoriju Republike Hrvatske*

Zemljopisna
dimenzija mjerodavnog tržišta utvrđena je kao teritorij Republike Hrvatske
(dalje: teritorij RH), iz razloga što poduzetnik Pliva – Istraživački institut
d.o.o. obavlja svoje djelatnosti na cijelom teritoriju RH, dok poduzetnik Glaxo Group Limited
nije uopće obavljao poslovne aktivnosti na teritoriju RH. Poduzetnici prisutni
na teritoriju RH, a u sklopu GlaxoSmithKline Grupe,
također djeluju na cjelokupnom teritoriju RH.

Pri
utvrđivanju proizvodne dimenzije mjerodavnog tržišta, uzete su u obzir sve
djelatnosti sudionika predmetne koncentracije na teritoriju RH, te je utvrđeno
kako su djelatnosti koje sudionici koncentracije obavljaju različite, odnosno
ne postoji preklapanje djelatnosti poduzetnika Pliva – Istraživački institut
d.o.o. i poduzetnika Glaxo Group
Limited, odnosno poduzetnika unutar GlaxoSmithKline Grupe prisutnih na teritoriju RH.

Poduzetnik
Pliva – Istraživački institut d.o.o. djeluje isključivo na tržištu istraživanja
i razvoja u području novih kemijskih entiteta, no na način da se sva
istraživanja i ispitivanja u okviru projekata obavljaju za Pliva Grupu. Iz
navedenog proizlazi i specifičnost mjerodavnog tržišta, budući da navedeni
poduzetnik ne obavlja prodaju svojih proizvoda drugim poduzetnicima na tržištu,
odnosno ne ostvaruje prihode od prodaje proizvoda ili usluga i slično. Iznos
prikazan kao ostvareni prihod poduzetnika Pliva – Istraživački institut d.o.o.
zapravo predstavlja iznos kojim je navedeni poduzetnik financiran od strane
Pliva Grupe.

Sljedeća
specifičnost za tržište istraživanja i razvoja u području novih kemijskih
entiteta, jest način njegova funkcioniranja. Naime, poduzetnici na mjerodavnom
tržištu nisu klasični tržišni takmaci, budući da navedenu djelatnost ne
obavljaju kao samostalni poduzet­nici, već je
obavljaju organizacijske jedinice u sklopu poduzetnika – proizvođača
farmaceutskih proizvoda, koje istraživanje i razvoj obavljaju za vlastite
potrebe poduzetnika – proizvođača.

Na
taj način posluju poduzetnici Belupo lijekovi i
kozmetika d.d., Jadran galenski laboratorij d.d., Fidifarm d.o.o. proizvodnja lijekova i dijetetskih
proizvoda i drugo. Naime, navedeni poduzet­nici u okviru
svog poslovanja obavljaju i djelatnost istraživanja i razvoja novih
potencijalnih farmaceutskih proizvoda, djelatnost koja se financira iz redovnog
poslovanja drugih organizacijskih jedinica. Iznosi financiranja organizacijskih
jedinica istraživanja i razvoja razlikuju se od poduzetnika do poduzetnika –
tako je primjerice u 2005. godini poduzetnika Belupo
d.d. financirao svoju organizacijsku jedinicu istraživanja i razvoja s \*3 kn,
poduzetnik Jadran galenski laboratorij d.d. s \* Kn,
dok je poduzetnik Fidifarm d.o.o. u neznatnom iznosu
financirao svoju poslovnu jedinicu istraživanja, stoga se taj iznos posebno ne
navodi.

Također,
treba naglasiti da niti jedan od navedenih poduzetnika ne ostvaruje prihod od
obavljanja same djelatnosti istraživanja i razvoja (podaci dostavljeni od
navedenih poduzetnika), te prema tome niti ne sudjeluje na tržištu ostvarujući
prihod od prodaje roba ili usluga.

\_\_\_\_\_\_

3\* Ispušteno kao poslovna
tajna, u smislu članka 51. stavak 1. točka 3. ZZTN

•
Silazno tržište prodaje farmaceutskih i potrošačkih proizvoda na teritoriju RH

Glaxo Grupa, putem koje je poduzetnik Glaxo Group Limited
prisutan na teritoriju RH, djeluje isključivo na tržištu prodaje farmaceutskih
i potrošačkih proizvoda i to putem predstavništva dvaju poduzetnika (SmithKline Beecham Marketing and Technical Services Ltd. i GlaxoSmithKline Export Ltd.)

Struktura
ovog tržišta, u pogledu njegovih sudionika – tržišnih takmaca, ne razlikuje se
značajno od tržišta istraživanja i razvoja u području novih kemijskih entiteta,
budući da, kako je već spomenuto, poduzetnici koji obavljaju istraživanje i razvoj
u području novih kemijskih entiteta, obavljaju ga u sklopu cjelokupnog
poslovanja poduzetnika, na način da su organizirani kao zasebna organizacijska
jedinica ili odjel, isto kao što je organizirana i prodaja farmaceutskih i
potrošačkih proizvoda.

Poduzetnik
Glaxo Group Limited nije prisutan na tržištu prodaje farmaceutskih i
potrošačkih proizvoda na teritoriju RH, a tu mogućnost mogao bi steći jedino
nakon preuzimanja poduzetnika Pliva – Istraživački institut d.o.o. i to na
način da razvije nove proizvode iz postojećih projekata.

Poduzetnik
Pliva – Istraživački institut d.o.o. trenutno raspolaže sa \* projekta u
kliničkoj fazi testiranja \*, \*.

Stoga,
u predmetnom slučaju riječ je o silaznom tržištu u odnosu na tržište
istraživanja i razvoja novih kemijskih entiteta, odnosno tržištu koje je na
višem, sljedećem stupnju proizvodnog ili distribucijskog lanca.

*Obveza
prijave namjere provedbe koncentracije s obzirom na ukupan prihod sudionika
koncentracije*

Budući
da je prijavljena namjera provedbe koncentracije, odnosno da je Ugovor temeljem
kojeg će se predmetna koncentracija provesti, sklopljen 13. veljače 2006.
godine, mjerodavna godina koja prethodi godini u kojoj se koncentracija provodi
je 2005.

Sukladno
odredbi članka 22. stavak 4. ZZTN, namjeru provedbe koncentracije poduzetnici
su obvezni prijaviti Agenciji u slučaju da su istodobno ispunjeni sljedeći
uvjeti:

1.
da ukupan prihod svih poduzetnika sudionika koncentracije, ostvaren prodajom
robe i/ili usluga na svjetskom tržištu, iznosi najmanje jednu milijardu kuna, u
financijskoj godini koja je prethodila koncentraciji, i

2.
da ukupan prihod svakog od najmanje dva sudionika koncentracije, ostvaren
prodajom robe i/ili usluga u Republici Hrvat¬skoj,
iznosi najmanje 100.000.000,00 kuna, u financijskoj godini koja je prethodila
koncentraciji.

Nadalje,
sukladno odredbi članka 22. stavak 5., ukupni prihod iz stavka 4. istog članka
ZZTN utvrđuje se uzimajući u obzir prihode svih povezanih društava poduzetnika
koji stječe prevladavajući utjecaj ili kontrolu (na razini koncerna), osim
prihoda ostvarenog prodajom robe i usluga, između društava unutar koncerna.

Prema
raspoloživim podacima poduzetnika-sudionika koncentracije za 2005., analizirani
su ekonomski pokazatelji (ukupni prihodi), u svrhu utvrđivanja uvjeta za
postojanje obveze prijave namjere predmetne koncentracije sukladno članku 22.
stavku 4. ZZTN.

Sudionici
koncentracije i sa njima povezani poduzetnici ostvarili su u 2005. sljedeći
ukupan prihod:

*Tablica 2*.: UKUPAN
PRIHOD SUDIONIKA KONCENTRACIJE U 2005. GODINI NA SVJETSKOJ RAZINI

|  |  |  |
| --- | --- | --- |
| Poduzetnik | Ukupan  prihod u GBP | Ukupan prihod u kn |
| GlaxoSmith  Kline Grupa | (……….\* ) | (više od 1.000.000.000,00\*)# |
| Pliva – Istraživački Institut d.o.o. |  | (više od 100.000.000,00\*) |
| Ukupno |  | Više od 1.000.000.000,00 |

#Ukupan
prihod izračunat je na temelju godišnjeg prosjeka srednjeg deviznog tečaja HNB
za 2005. godinu (1 GBP = 10,819398 kn).

Izvor:
Prijava namjere koncentracije od 21. veljače 2006.

Obrada:
Agencija za zaštitu tržišnog natjecanja.

*Tablica 3.:* UKUPAN
PRIHOD SUDIONIKA KONCENTRACIJE U 2005. GODINI OSTVAREN NA TERITORIJU RH

|  |  |  |
| --- | --- | --- |
| Poduzetnik | Ukupan  prihod u GBP | Ukupan prihod u kn |
| GlaxoSmith  Kline Grupa | (……….\*4) | (više od 100.000.000,00\*)# |
| Pliva – Istraživački Institut d.o.o. |  | (više od 100.000.000,00\*) |

#Ukupan prihod
izračunat je na temelju godišnjeg prosjeka srednjeg deviznog tečaja HNB za
2005. godinu (1 GBP = 10,819398 kn).
Izvor: Prijava namjere koncentracije od 21.
veljače 2006.
Obrada: Agencija za zaštitu tržišnog natjecanja.

Uzimajući
u obzir sve prikupljene i analizirane podatke Agencija je utvrdila da su
sudionici koncentracije (izravni i neizravni) ostvarili uvjete propisane
člankom 22. stavkom 4. ZZTN, odnosno da su uvjeti ispunjeni istodobno, te stoga
postoji obveza prijave namjere koncentracije Agenciji.

Uvjet
propisan člankom 22. stavkom 4. točkom 1. ZZTN je ispunjen, jer ukupan godišnji
promet svih poduzetnika-sudionika koncentracije ostvaren prodajom robe i
usluga, iznosi više od1.000.000.000,00 kuna.

Uvjet
propisan člankom 22. stavak 4. točka 2. je također ispunjen, jer su i GlaxoSmithKline Grupa i poduzetnik Pliva – Istraživački
Institut d.o.o., Zagreb, ostvarivali prihod u iznosu višem od 100.000.000,00 kn
prodajom robe i/ili usluga u Republici Hrvatskoj u financijskoj godini koja je
prethodila koncentraciji.

Provedbom
predmetne koncentracije podnositelj prijave ulazi na mjerodavno tržište
istraživanja i razvoja u području novih kemijskih entiteta na području RH,
preuzimajući dotadašnji tržišni udjel poduzetnika Pliva – Istraživački institut
d.o.o. Na taj način ne stvara se novi ili jača postojeći tržišni položaj na
navedenom mjerodavnom tržištu.

\_\_\_\_\_

4\* Ispušteno kao poslovna
tajna, u smislu članka 51. stavak 1. točka 3. ZZTN

Naime,
nakon provedbe predmetne koncentracije poduzetnik Glaxo
Group Limited, koji nije
bio prisutan na mjerodavnom tržištu istraživanja i razvoja novih kemijskih
entiteta na teritoriju RH, ulazi na ovo tržište stjecanjem 100 postotnog udjela
u poduzetniku Pliva – Istraživački institut d.o.o. i tzv.
»stupanjem u čizme tog poduzetnika« stječe njegov tržišni udjel na navedenom
mjerodavnom tržištu ne teritoriju Republike Hrvatske u 2005. godini, dok
tržišni udjeli ostalih poduzetnika, kao i njihov broj, ostaju nepromijenjeni.

»Stupanje
u čizme« tehnički je izraz u pravu tržišnog natjecanja koji se koristi u
postupku ocjene dopuštenosti koncentracije poduzetnika. Navedeni izraz odnosi
se na situaciju kada poduzetnik koji stječe prevladavajući utjecaj nad drugim
poduzetnikom u konkret­noj koncentraciji do tada nije
bio prisutan na onom mjerodavnom tržištu na kojem je djelovao preuzeti
poduzetnik, tako da preuzimatelj time stječe tržišni udjel preuzetog
poduzetnika. Međutim, time se ne mijenja struktura tržišta, kako s obzirom na
broj poduzetnika koji na njemu djeluju, tako i s obzirom na veličinu njihovih
tržišnih udjela. Mijenja se samo imatelj većinskog udjela u temeljnom kapitalu
preuzetog poduzetnika.

II.
Vijeće za zaštitu tržišnog natjecanja (dalje: Vijeće) je, na 57. sjednici,
održanoj 16. ožujka 2006., sukladno ovlasti iz članka 34. i 35. stavka 1. točke
2. ZZTN, razmatralo predmetnu prijavu namjere provedbe koncentracije. Na
temelju pravovaljanih dokaza dostav­ljenih uz prijavu koncentracije, u smislu članka 45. ZZTN,
te na temelju drugih raspoloživih podataka i saznanja, Vijeće je donijelo
odluku da se može razumno pretpostaviti da provedba prijavljene koncentracije
nije zabranjena, u smislu članka 18. ZZTN, odnosno da ista nema za posljedicu
značajno sprječavanje, ograničavanje ili narušavanje tržišnog natjecanja na
mjerodavnom tržištu. Slijedom navedenog, Vijeće je ocijenilo da, u konkretnom
slučaju, nije potrebno donijeti zaključak o pokretanju postupka ocjene
dopuštenosti predmetne koncentracije, u smislu članka 26. stavak 3. ZZTN, te da
se protekom roka od trideset (30) dana od dana dostave potpune prijave
koncentracije koji ističe 23. ožujka 2006., predmetna koncentracija smatra
dopuštenom, u smislu članka 26. stavka 1. ZZTN. U konkretnom slučaju riječ je o
ocjeni dopuštenosti koncentracije u postupku na tzv.
prvoj razini.

S
obzirom da je podnositelj prijave uz prijavu podnio i poseban zahtjev kojim je
od Agencije zatražio donošenje rješenja o ocjeni dopuštenosti provedbe
predmetne koncentracije, u smislu članka 26. stavka 2. ZZTN, Agencija je,
temeljem odluke Vijeća, odlučila kao točki I. izreke ovoga rješenja.

III.
Poduzetnik Glaxo Group Limited, obveznik uplate upravne pristojbe u ovom postupku,
uplatio je dana 16. ožujka 2006. godine, u korist državnog proračuna, upravnu
pristojbu u iznosu od 10.000,00 kuna, za prijavu ocjene dopuštenosti
koncentracije poduzetnika iz članka 22. stavak 1. ZZTN, a sukladno članku 2.
točka 2., Tarifni broj 106. točka 2. Uredbe o izmjeni tarife iz Zakona o
upravnim pristojbama (»Narodne novine«, broj 141/04).

Punomoćnik
poduzetnika Glaxo Group Limited u prijavi namjere predmetne koncentracije, sukladno
pravu svog opunomoćitelja iz članka 26. stavak 2. ZZTN, posebnim je zahtjevom
zatražio i donošenje rješenja kojim se predmetna koncentracija ocjenjuje
dopuštenom.

S
tim u svezi je poduzetnik Glaxo Group
Limited, dana 16. ožujka 2006. godine, u korist
državnog proračuna, uplatio i uprav­nu pristojbu u
iznosu od 10,000.00 kuna, za donošenje rješenja temeljem posebnog zahtjeva,
sukladno Tarifnom broju 107. točka 3. Uredbe o izmjenama tarife upravnih
pristojbi iz Zakona o upravnim pristojbama.

Slijedom
navedenoga, odlučeno je kao u točki II. izreke ovoga rješenja.

IV.
Sukladno odredbi članka 59. stavka 1. ZZTN, a u svezi s člankom 57. točkom 4.
ZZTN, ovo rješenje bit će objavljeno u »Narodnim novinama«, kako je to odlučeno
u točki III. izreke ovoga rješenja.

UPUTA
O PRAVNOM LIJEKU

Ovo
je rješenje konačno u upravnom postupku. Protiv ovoga rješenja nije dopuštena
žalba, ali nezadovoljna stranke može pokrenuti upravni spor pred Upravnim sudom
Republike Hrvatske u roku od trideset (30) dana od dana dostave ovoga rješenja.

Klasa:
UP/I-030-02/2006-02/16

Urbroj: 580-02-05-27-14

Zagreb,
23. ožujka 2006.

Predsjednica Vijeća

za zaštitu tržišnog natjecanja

**Olgica Spevec, v. r.**

Rješenje, NN 42/2006-1007